b'\n_START_ARTICLE_\nRouville\xc3\xafta\n_START_SECTION_\nCaracter\xc3\xadstiques\n_START_PARAGRAPH_\nLa rouville\xc3\xafta \xc3\xa9s un carbonat de f\xc3\xb3rmula qu\xc3\xadmica Na\xe2\x82\x83CaMn\xc2\xb2\xe2\x81\xba(CO\xe2\x82\x83)\xe2\x82\x83F. Cristal\xc2\xb7litza en el sistema monocl\xc3\xadnic. Els cristalls s\xc3\xb3n prism\xc3\xa0tics, allargats al llarg de [001], mostrant {100}, {010}, {110}, {001}, {101}, {023}, {032}, de fins a 1 mm; comunament en forma de masses granulars. La seva duresa a l\'escala de Mohs \xc3\xa9s 3._NEWLINE_Segons la classificaci\xc3\xb3 de Nickel-Strunz, la rouville\xc3\xafta pertany a "05.BC - Carbonats amb anions addicionals, sense H\xe2\x82\x82O, amb cations alcalinoterris" juntament amb la brenkita i la podlesno\xc3\xafta.\n_START_SECTION_\nFormaci\xc3\xb3 i jaciments\n_START_PARAGRAPH_\nLa rouville\xc3\xafta va ser descoberta a la pedrera Poudrette, al Mont Saint-Hilaire (Quebec, Canad\xc3\xa0) en un xen\xc3\xb2lit de sodalita en un complex intrusiu alcal\xc3\xad de gabre-sienita. Tamb\xc3\xa9 ha estat trobada al complex Kalkfeld, al Districte de Damarland (Kunene, Nam\xc3\xadbia) i al mont Alluaiv, a la pen\xc3\xadnsula de Kola (Prov\xc3\xadncia de M\xc3\xbarmansk, R\xc3\xbassia)._NEWLINE_Sol trobar-se associada a altres minerals com: kupletskita, villiaumita, aegirina, microclina, cancrinita, analcima, shortita, vuonnemita, criolita, kogarko\xc3\xafta (Mont Saint-Hilaire, Canad\xc3\xa0); manganotiquita, mineevita, nahcolita, trona, pirssonita, sidorenkita i rodocrosita (pen\xc3\xadnsula de Kola, R\xc3\xbassia).'